Visserman verdrink tydens kompetisieArgieffoto Geoff McGregor, stasiebevelvoerder van die Nasionale Seereddingsinstituut (NSRI) in Oos-Londen, het gesê hulle is omstreeks 9:30 Saterdag deur vissermanne na Hole in the Wall naby Koffiebaai ontbied. “’n 40-jarige visserman van Durban wat aan ŉ hengelkompetisie deelgeneem het, is deur ŉ sleurstroom in die see ingetrek nadat hy deur golwe platgeslaan is.” Volgens McGregor het ander vissermanne die man probeer red deur ŉ tou na hom te gooi. ŉ Helikopter van die Oos-Kaapse nooddienste sowel as beamptes van die polisie se honde-eenheid is ontbied. Volgens McGregor is die visserman se liggaam kort hierna in die water gevind. Hy is op die toneel dood verklaar. Intussen het ŉ jong man Saterdagaand in die Swartvleistrandmeer by Sedgefield aan die Suid-Kaapse kus verdrink. Die man het glo onder die water verdwyn terwyl hy in die strandmeer geswem het. Swemmers van die NSRI het die man se liggaam in die water gevind en hy is op die toneel dood verklaar. ŉ Tiener het vermoedelik Saterdag by Hibberdene aan die KwaZulu-Natalse suidkus verdrink. Die tiener se liggaam is egter steeds soek.